**DÔVODOVÁ SPRÁVA**

**A.Všeobecná časť**

Skupina poslancov Národnej rady Slovenskej republiky predkladá návrh zákona, ktorým sa dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (ďalej len „návrh zákona“).

Cieľom návrhu zákona je určiť, že predmetom dane za psa nie je pes, ktorého nadobudol vlastník psa alebo držiteľ psa z útulku zvierat alebo z karanténnej stanice. Návrh zákona chce motivovať budúcich vlastníkov a držiteľov psa, aby si psa zaobstarali z útulkov alebo karanténnych staníc, čím by sa znížil počet túlavých psov v útulkoch.

Útulky občianskeho združenia Sloboda zvierat prijali v roku 2021 až 7571 psov a mačiek v núdzi. Ide o zvieratá odchytené z ulíc a o tie, ktoré boli odobraté majiteľom z dôvodu zlej starostlivosti a týrania. V útulkoch na Slovensku sú v súčasnosti tisíce psov a ich počet sa každoročne zvyšuje. Návrhom zákona chceme docieliť, aby ľudia nových psov nekupovali, ale si ich adoptovali z útulkov. Adopciou psa z útulku sa zároveň znižuje pravdepodobnosť kúpi psa z množiarne psov.

Predkladaný návrh zákona predpokladá negatívny vplyv na rozpočet verejnej správy a nemá vplyv na životné, ani podnikateľské prostredie, manželstvo, rodičovstvo, rodinu, sociálne vplyvy, vplyvy na informatizáciu spoločnosti a ani vplyvy verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi prepismi, medzinárodnými zmluvami a inými medzinárodnými dokumentmi, ktorými je Slovenská republika viazaná ako aj s právne záväznými aktmi Európskej únie.

**B. Osobitná časť**

**K Čl. I bod 1.**

Navrhuje sa doplnenie § 22 v odseku 2 o písmeno e) tak, aby predmetom dane za psa nebol pes, ktorého nadobudol jeho vlastník alebo držiteľ z útulku zvierat alebo z karanténnej stanice

**K Čl. II**

Navrhuje sa účinnosť zákona od 1. septembra 2023